Asplan Viak

**Asplan Viak** er et norsk rådgivende plan-, ingeniør- og arkitekturfirma. Firmaet har bakgrunn i to virksomheter etablert i 1958 og 1962.

Rådgivningstjenestene omfatter fagområdene arkitektur (inkludert landskap og interiør), infrastruktur (vann og avløp, samferdsel, energi, geomatikk), bygg (bygningsfysikk, elektro, VVS, lysdesign) og samfunnsplanlegging (by- og arealplanlegging, mobilitet).  

Asplan Viak er eid av Stiftelsen Asplan og har over 1300 ansatte på 30 kontorer over hele Norge.  

## Historie

### Viak (1958–1991)
VIAK (Via et Aqua, «veg og vann») ble startet i Bærum i 1958 som konsulentselskap innen kommunalteknikk. Selskapet var dels eid av ansatte og dels av svenske Viak AB.

### Asplan (1962–1991)
I 1962 startet Tor Skjånes og Per Andersson selskapet Andersson og Skjånes AS, et konsulentfirma innen by- og regionplanlegging, også dette i Bærum. I 1976 skiftet Andersson og Skjånes AS navn til Asplan, og i 1977 ble eierskapet gjort om slik at det ble heleiet av Stiftelsen Asplan. Stiftelsens styre var generalforsamling for Asplan AS, som fra 1977 til 1985 var et selskap med avdelingskontorer rundt i landet.

Asplan AS ble et konsern i 1985, der avdelingskontorene ble egne aksjeselskap. Morselskapets styre, det vil si styret i Asplan AS, utgjorde generalforsamlingen i datterselskapene.

### Sammenslåing (1991–)
I 1991 fusjonerte Asplan AS og Viak AS. Senere ble navnet endret til Asplan Viak AS.

### Oppkjøp og ekspansjon
* I 2010 overtok Asplan Viak alle aksjer i rådgivningsfirmaet KanEnergi AS i Oslo.
* I 2011 overtok Asplan Viak aksjene i Urbanet Analyse, som ble drevet videre som datterselskap frem til det ble innfusjonert i 2020. Selskapet arbeidet med analyser, løsninger og kunnskap innen transportområdet, med hovedvekt på by- og kollektivtransport.
* I 2013 overtok Asplan Viak aksjemajoriteten i arkitektkontoret Arkiplan i Trondheim.
* I mars 2018 ble Landskapsfabrikken innlemmet i Asplan Viaks fagmiljø for landskapsarkitektur.
* I 2019 ble VVS- og elektroteknikkbedriftene Structor Bergen AS og Ingeniør Per Rasmussen AS kjøpt opp.
* Våren 2021 ble Stein Hamre Arkitektkontor AS kjøpt opp. Helgelandsbedriften inngikk først som datterselskap før den fra høsten samme år ble fusjonert inn i morselskapet.
* I mars 2023 ble Lofoten-bedriften Tind Arkitektur kjøpt opp.
* Fra januar 2025 ble Longva arkitekter et heleid datterselskap av Asplan Viak, og i januar 2026 ble de fusjonert inn i morselskapet.
* I februar 2026 kjøpte Asplan Viak VVS-rådgivningsbedriften Rivco AS.

## Datterselskap
Asplan Viak Internet AS, forkortet Avinet, ble grunnlagt som et datterselskap av Asplan Viak i Leikanger i 2001, for å beholde et kompetansemiljø etablert gjennom GIS-baserte EU-prosjekter. Selskapet leverte kartbaserte digitale løsninger for blant annet oljevernberedskap, strandrydding, kommunalteknikk og vegvedlikehold.

I 2020 ble både Asplan Viak Internet og Urbanet Analyse innfusjonert i morselskapet. Asplan Viak Internet ble organisert som en egen divisjon kalt Digitale tjenester, mens de ansatte i Urbanet Analyse ble en del av et eksisterende fagmiljø i divisjonen Analyse, Plan og Landskap. 

Digitale tjenester ble på nytt skilt ut i eget datterselskap med virkning fra september 2025. Selskapet endret da formelt navn fra Asplan Viak Internet til kortformen Avinet.

## Internasjonal innsats
I 1971 inngikk daværende Asplan et samarbeid med Multiconsult om internasjonale prosjekter, under navnet Norplan AS. I 2017 overtok Asplan Viak alle aksjene. 

Fra 2020 ble den internasjonale virksomheten nedskalert og i 2024 ble den fullstendig avviklet.

## Referanser


## Eksterne lenker
*